ДАРКО ТАНАСКОВИЋ

А

кадемик проф. др Дарко Танасковић рођен је 4. јануара 1948. у Загребу. У Београду је, по завршетку гимназије, дипломирао 1970. на Фило­ло­шком фа­кул­тету (Група за ори­јенталну филологију), магистрирао 1972. и докторирао 1979. одбраном ди­сер­тације *Арап*­­*ски језик у са­вре­меном Тунису – диг­­ло­­сија и би*­*лин*­*г*­*визам*. На истом факул­тету (Кате­дра за оријен­та­ли­стику) иза­бран је за асистента при­пра­вника (1971) за предмет Оријен­тална фило­ло­ги­ја. Као доцент (од 1980), ванредни професор (1981), а затим у звању ре­довног професора (од 1988) на истој катедри пре­давао је и предаје више предмета: Арапски језик, Тур­ски језик, Увод у ори­јен­талну филологију, Арапскa књи­же­вност, Пер­сијскa књижевност, Основе исламске цивилизације, а на пост­ди­пломским сту­дијама: Увод у упоредну граматику семитских језика, Лингви­стич­кa и Књи­жевнa арабистикa, Ислам и хришћанство, Исламски фунда­мен­та­лизам и др.

Предавао је, по позиву, на универзитетима у Сарајеву, Скопљу и Риму, као и на Високој школи за друштвене науке (Ecole des Hautes Etudes en Sciences Sociales) у Паризу (1984). Од 1990. члан је Извршног комитета Евроарапског универзитета (Université Euro-Arabe Itinérante) у Риму, а 1995. изабран је за члана Европске академије наука и умјетности, са сједиштем у Салцбургу. Дописни је члан Друштва за турски језик (Türk Dil Kurumu) у Анкари (од 2000). Гостовао је на више универзитета у земљи и свијету и држао низ јавних предавања из домена оријенталистике и исламистике. Предавао је на Универзитету примењених наука „Мегатренд”, а потом и на Академији за дипломатију и безбедност (Београд), Православном богословском факултету (Београд), те Филолошком и Факултету политичких наука у Бањој Луци. Сарадник је Београдске отворене школе и, раније, Института за геополитичке студије (Београд). Од 2007. предаје, као професор по позиву, на Универзитету Уједињених нација у Београду. Члан је Удружења књижевних преводилаца, Удружења књижевника Србије и српског ПЕН клуба. Од 2010. члан је Спољ­но­политичког савета Министарства спољних послова Србије, а од 2013. пред­сједник Савета Дипломатске академије МСП.

Био је управник Катедре за оријенталистику, продекан, предсједник Са­вета и Управног одбора Филолошког факултета, предсједник Одбора за хуманистичке науке при Заједници, односно Министарству науке Републике Србије, члан Управног одбора и Савета Уни­вер­зитета у Београду, члан Управног одбора Института за књижевност и уметност у Београду и др. Пред­­сједник је Управног одбора Народног музеја у Београду (од 2013), а члан управних одбора Српске књижевне задруге, Матице српске, Уни­вер­зитетске библиотеке „Светозар Марковић” и Колар­чеве задужбине.

Обављао је дужност амбасадора Савезне Републике Југославије у Турској (1995–1999) и у Азер­бејџану (1998–1999). Марта 2001. именован је за члана ју­гословенске Комисије за истину и помирење. Од 2002. до 2008. био је на дуж­ности изванредног и опуномоћеног амбасадора СРЈ при Светој Столици (у Ватикану) и при Малтешком витешком реду. Папа Јован Павле II одли­ковао га је (октобра 2004) орденом Великог крста реда Пија IX, а велики мај­стор Малтешког витешког реда (октобра 2005) орденом Великог крста ре­да за војничке заслуге. Културно-просветна заједница Београда до­ди­­је­ли­ла му је признање „Златни беочуг” (2008), за допринос култури Београда.

Његов научни опус може се подијелити на неколико тематских цјелина, међу којима се истичу: арабистика, туркологија, иранистика, оријентална компаративистика, исламологија. Објавио је преко 700 науч­них и стручних радова, међу којима је и двадесетак књига (самостално или у коауторству).

Од 2014. године на дужности је амбасадора Србије при Унеску (у Па­ризу). Говори француски, енглески, руски, арапски, турски и италијански језик, а познаје и латински и старогрчки.

За иностраног члана Академије наука и умјетности Републике Српске иза­бран је 4. децембра 2015. године.